A Bizottság 1999. december 16-i határozata

a hűtőgépekre vonatkozó közösségi ökocímke odaítélésével kapcsolatos ökológiai kritériumok meghatározásáról

(az értesítés a C(1999) 4522. dokumentummal történt)

(EGT vonatkozású szöveg)

(2000/40/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke odaítélési rendszeréről szóló 1992. március 23-i 880/92/EGK tanácsi rendeletre [1], és különösen annak 5. cikke (1) bekezdésének második albekezdésére,

(1) mivel a 880/92/EGK rendelet 5. cikke (1) bekezdésének első albekezdése úgy rendelkezik, hogy a közösségi ökocímke odaítélésének feltételeit termékcsoportonként kell meghatározni;

(2) mivel a 880/92/EGK rendelet 10. cikkének (2) bekezdése kimondja, hogy a termékek környezeti teljesítményét a termékcsoportokra vonatkozó sajátos kritériumok alapján kell megállapítani;

(3) mivel szükséges kidolgozni azokat a kritériumokat, amelyek meghatározzák az energiafogyasztás vizsgálati módszereit és osztályozását, összhangban a háztartási elektromos hűtőgépek, fagyasztók és ezek kombinációi energiafogyasztásának megjelöléséről szóló 92/75/EGK tanácsi irányelvet végrehajtó 1994. január 21-i [2], továbbá az energiafogyasztásra vonatkozó követelményeket a műszaki haladáshoz és a piaci fejlődéshez hozzáigazítani;

(4) mivel a Bizottság az 96/703/EK határozatával [3] meghatározta a közösségi ökocímke hűtőgépeknek való odaítélése ökológiai kritériumait, amelyek e határozat 3. cikkének megfelelően 1999. november 27-én érvényüket vesztik;

(5) mivel egy olyan új határozatot szükséges meghozni, amely megállapítja az e termékcsoportra vonatkozó ökológiai kritériumokat, hogy a hűtőgépgyártók és -importőrök részt vehessenek a közösségi ökocímke odaítélési rendszerében;

(6) mivel a 880/92/EGK rendelet 6. cikkének megfelelően a Bizottság egy konzultációs fórum keretében tanácskozott a fő érdekcsoportokkal;

(7) mivel e határozat intézkedései összhangban vannak a 880/92/EGK rendelet 7. cikke alapján felállított bizottság véleményével,

ELFOGADTA EZT A HATÁROZATOT:

1. cikk

A "hűtőgépek" termékcsoport (a továbbiakban "a termékcsoport") jelentése:

Elektromos, hálózatról működő háztartási hűtőgépek, fagyasztott élelmiszert tároló szekrények, élelmiszer-mélyhűtők és ezek kombinációi.

Azok a készülékek, amelyek más energiaforrásokat, például akkumulátorokat is használhatnak, nem tartoznak ide.

2. cikk

A termékcsoport környezeti teljesítményét és használatra való alkalmasságát a mellékletben foglalt kritériumok alapján állapítják meg.

3. cikk

A termékcsoport-meghatározás és a termékcsoportra vonatkozó kritériumok az e határozatról szóló értesítéstől 2002. december 1-jéig érvényesek. Ha azonban 2002. december 1-jéig nem fogadják el a termékcsoport-meghatározásra és a termékcsoportra vonatkozó kritériumok megállapításáról szóló új határozatot, akkor a kritériumok érvényességi időszaka az új határozat elfogadásának időpontjáig, de legkésőbb 2003. december 1-jéig meghosszabbodik.

4. cikk

Adminisztratív célokra az e termékcsoportnak adott termékcsoport-kód "012".

5. cikk

Ennek a határozatnak a tagállamok a címzettjei.

Kelt Brüsszelben, 1999. december 16-án.

a Bizottság részéről

Margot Wallström

a Bizottság tagja

[1] HL L 99., 1992.4.11, 1. o.

[2] 94/2/EK bizottsági irányelvvel HL L 45., 1994.2.17, 1. o.

[3] HL L 323., 1996.12.13., 34. o.

--------------------------------------------------

MELLÉKLET

ÖKOLÓGIAI KRITÉRIUMOK

KERET

Az ökocímke elnyeréséhez a készüléknek meg kell felelnie e melléklet kritériumainak, amelyeknek célja a következők ösztönzése:

- az energiafogyasztás csökkentésével az energia-felhasználással kapcsolatos környezetkárosodás és kockázatok (globális felmelegedés, savasodás, nem megújuló energiaforrások kimerülése) csökkentése;

- az olyan anyagok, amelyek potenciális ózonlebontók és más veszélyes anyagok használatának csökkentésével az ilyen anyagok használatával kapcsolatos környezetkárosodás és kockázatok csökkentése;

- az olyan anyagok használatával kapcsolatos környezetkárosodás és kockázatok csökkentése, amelyek hozzájárulhatnak a globális felmelegedéshez.

Mindezeken kívül a kritériumok elősegítik a legjobb gyakorlat alkalmazását (optimális környezethasználat) és mozgósítják a fogyasztókat a környezet védelmére.

Továbbá a műanyag elemek megjelölésével a készülékek újrafeldolgozását ösztönzik.

Az illetékes testületek számára ajánlott, hogy a kérelmek elbírálásánál és az e mellékletben szereplő kritériumok betartásának ellenőrzése során vegyék figyelembe az olyan elismert környezetgazdálkodási rendszerek alkalmazását, mint az EMAS vagy az ISO 14001 (megjegyzés: ezeknek a rendszereknek az alkalmazása nem kötelező).

ALAPVETŐ KRITÉRIUMOK

1. Energia-megtakarítás

A készüléknek 42 %-nál alacsonyabb energiahatékonysági mutatóval kell rendelkeznie a 94/2/EK irányelv [1] V. mellékletében meghatározottak szerint, ugyanazt az EN 153 vizsgálati módszert és ugyanazt a 10 kategóriás besorolást használva.

A kérelmezőnek be kell nyújtania a 94/2/EK bizottsági irányelv 2. cikke (1) bekezdésében említett műszaki dokumentáció egy másolatát. Ez a dokumentáció az EN 153-nak megfelelően elvégzett, legalább három, energiafogyasztás-mérésről szóló jelentést tartalmaz. E mérések számtani átlagának a fent jelzett értéknél kisebbnek vagy azzal egyenlőnek kell lennie. Az energiafogyasztási címkén feltüntetett érték nem lehet kisebb, mint ez az átlagérték, és az energiafogyasztási címkén feltüntetett energia-hatékonysági osztálynak meg kell felelnie ennek az átlagértéknek.

Ellenőrzés esetén – amely a kérelmezéskor nem követelmény – az illetékes testületeknek alkalmazniuk kell az EN 153 szabványban megállapított megengedett eltéréseket és ellenőrzési módszereket.

2. A hűtőközegek és a habképzők ózonlebontó potenciáljának (ODP) csökkentése

A hűtőkörben lévő hűtőközegeknek és a készülék hőszigeteléséhez felhasznált habképző szereknek nullával egyenlő ózonlebontó potenciállal kell rendelkezniük

A kérelmező nyilatkozik arról, hogy a termék megfelel e követelményeknek. A kérelmező és/vagy szállítója vagy szállítói megfelelően közlik az alkalmazást vizsgáló illetékes testülettel, hogy milyen hűtőközeget és habképző szert használtak és részadatokat ezek ózonlebontó potenciáljáról.

3. A hűtőközegek és a habképző szerek globális felmelegedési potenciáljának (GWP) csökkentése

A hűtőkörben lévő hűtőközegeknek és a készülék hőszigeteléséhez felhasznált habképző szereknek 15-nél kisebb vagy azzal egyenértékű globális felmelegedési potenciállal kell rendelkezniük (C02-egyenértékben minősítve 100 éves időszak alatt).

A kérelmező nyilatkozik arról, hogy a termék megfelel e követelményeknek. A kérelmező és/vagy szállítója vagy szállítói megfelelően közlik az alkalmazást vizsgáló illetékes testülettel, hogy milyen hűtőközeget és habképző szert használtak és részadatokat ezek globális felmelegedési potenciáljáról.

KIEGÉSZÍTŐ KRITÉRIUMOK

4. Az élettartam meghosszabbítása

A gyártó kereskedelmi garanciát nyújt arra, hogy a készülék legalább három évig működőképes lesz. A garancia a készülék vevőnek történő leszállításának napjától érvényes.

A gyártás leállításától számított 12 évig garantáltak a kompatibilis pótalkatrészek és a szerviz elérhetősége.

A kérelmező nyilatkozik arról, hogy a termék megfelel e követelményeknek.

5. Visszavétel és újrahasznosítás

A gyártó újrafelhasználás céljából díjmentes visszavételt kínál a készülékre és kicserélt alkatrészeire, a felhasználó által szennyezett darabok kivételével (például gyógyászati vagy nukleáris létesítményekből származó hűtőgépek).

Ezenkívül a hűtőgépnek a következő kritériumoknak kell megfelelnie:

1. A gyártó számításba veszi a hűtőgép szétszerelését, és szétszerelési jelentést készít. Egyebek mellett e jelentés igazolja azt, hogy

- a csatlakozások könnyen megtalálhatók és hozzáférhetők,

- az elektronikai összeszerelések könnyen megtalálhatók és szétszerelhetők,

- a termék könnyen szétszerelhető általánosan használt szerszámokkal,

- az inkompatibilis és veszélyes anyagok elkülöníthetők.

2. Az 50 g-nál nehezebb műanyag alkatrészeknek állandó anyagazonosító jelzése van az ISO 11469-nak megfelelően. A kritérium alól ki vannak zárva az extrudált műanyag alkatrészek.

3. A 25 g-nál nehezebb műanyag alkatrészek nem tartalmaznak a következő gyulladásgátló szereket:

Megnevezés | CAS-szám |

dekabróm-difenil | 13654-09-6 |

monobróm-difenil-éter | 101-55-3 |

dibróm-difenil-éter | 2050-47-7 |

tribróm-difenil-éter | 49690-94-0 |

tetrabróm-difenil-éter | 40088-47-9 |

pentabróm-difenil-éter | 32534-81-9 |

hexabróm-difenil-éter | 36483-60-0 |

heptabróm-difenil-éter | 68928-80-3 |

oktabróm-difenil-éter | 32536-52-0 |

nonabróm-difenil-éter | 63936-56-1 |

dekabróm-difenil-éter | 1163-19-5 |

10–13 szénatom lánchosszúságú klórparafinok, klórtartalom > 50 tömegszázalék | 85535-84-8 |

4. A 25 g-nál nehezebb műanyag alkatrészek nem tartalmaznak olyan gyulladásgátló szereket, vagy olyan anyagokat tartalmazó készítményeket, amelyek hozzárendeltek vagy amelyeket hozzá lehetne rendelni bármely kockázati mondathoz R45 (rákot okozhat), R46 (öröklődő genetikai károsodást okozhat), R50 (vízi szervezetekre nagyon mérgező), R51 (vízi szervezetekre mérgező), R52 (vízi szervezetekre ártalmas), R53 (a vízi környezetben hosszan tartósan károsíthatja), R60 (a fogamzó- vagy nemzőképességet károsíthatja) vagy R61 (a magzatot károsíthatja) vagy bármely fent említett kockázati mondatot tartalmazó kockázati mondat bármelyik kombinációját, ahogy azokat a legutóbb a 98/98/EGK bizottsági irányelvvel [2] módosított 67/548/EGK tanácsi irányelvben [3] meghatározták.

Ez a követelmény nem alkalmazható olyan gyulladásgátló szerekre, amelyek az alkalmazás során megváltoztatják kémiai jellegüket, és ezt követően már nem tartoznak a fent felsorolt bármely R-mondat osztályába, és akkor sem, ha a kezelt részben a gyulladásgátló szer kevesebb mint 0,1 %-a őrzi meg az alkalmazása előtti formáját.

5. Az alkalmazott hűtőközeg és a hőszigeteléshez felhasznált habképző szer típusát feltüntetik a készüléken a típustáblán vagy annak közelében, hogy megkönnyítsék az esetleges későbbi újrahasznosítást.

A kérelmező nyilatkozik arról, hogy a készülék megfelel e követelményeknek. A kérelmező ellátja az alkalmazást vizsgáló illetékes testületet a szétszerelési jelentés egy példányával. A kérelmező és/vagy szállítója vagy szállítói megfelelően jelzik az illetékes testületnek, hogy milyen hűtőközeget és habképző szert alkalmaztak, és milyen gyulladásgátló szert, ha bármennyit is felhasználtak a 25 g-nál nehezebb műanyag alkatrészekben, vagy alkatrészeken.

6. Felhasználói utasítások

A készüléket használati utasítással adják el, amely tanácsokat tartalmaz a környezetet tiszteletben tartó használatra, különösen:

1. a fedőlapon vagy az első oldalon a következő szöveget: "Ez az útmutató információkat tartalmaz a környezeti hatások minimalizálásának módjáról";

2. ajánlásokat az optimális energiafelhasználáshoz a készülék üzemeltetésekor, beleértve:

2.1. útmutatásokat a hűtőgép elhelyezésével, illetve telepítésével kapcsolatban, többek között megadva a minimális üres tér méreteit a készülék körül a megfelelő levegő-cirkuláció biztosításához, és azt is feltünteti, hogy ahol a fogyasztónak lehetősége van, jelentős energiamegtakarítás érhető el, ha a készüléket fűtetlen vagy kevéssé fűtött helyre állítja;

2.2. tanácsot, hogy a fogyasztó ne tegye a készüléket valamely hőforrás (mint például sütő, fűtőtest, stb.) mellé vagy közvetlen napsugárzásba; tanácsot arra, hogy adott esetben a fogyasztó szigetelje el a készüléket a fali vagy a padló alatti hőforrásoktól;

2.3. tanácsot arról, hogy a termosztát beállítása függ a környezet hőmérsékletétől, és ezért a hőmérséklet beállítását megfelelő hőmérővel ellenőrizzék (magyarázat arról, hogyan kell ezt elvégezni);

2.4. tanácsot, amely szerint az ajtót vagy a fedelet nem szabad gyakrabban és hosszabban kinyitni, mint ahogy az szükséges, különösen a fagyasztószekrények esetében;

2.5. tanácsot, hogy a forró ételeket hagyni kell lehűlni a készülékbe helyezésük előtt, mivel az ételekből távozó gőz hozzájárul a párologtató egység eljegesedéséhez, és hogy a lehűtési idő egészségi és higiéniai okokból is a lehető legrövidebb legyen;

2.6. tanácsot, hogy kerüljék vastag jégréteg kialakulását a párologtató egységen, és hogy a gyakori leolvasztás megkönnyíti a jégborítás eltávolítását;

2.7. tanácsot, hogy az ajtó tömítését ki kell cserélni, ha nem zár megfelelően;

2.8. tanácsot, hogy a készülék áthelyezésekor elegendő időt kell hagyni mielőtt újra bekapcsolják;

2.9. tanácsot, hogy a készülék hátoldalán lévő kondenzátort és a készülék alatti teret portól és konyhai gőzöktől tisztán kell tartani;

2.10. információt, hogy a fent említettek be nem tartása nagyobb energiafogyasztáshoz vezethet;

3. tanácsot, hogy a készülék hátoldalán lévő kondenzátor (hőcserélő) bármely sérülése és egyéb események, amelyek a hűtőközeg környezetbe jutásához vezetnek, kerülendők a lehetséges környezeti és egészségi kockázat miatt; a használati utasításnak kifejezetten meg kell említenie, hogy éles tárgyakat (mint például kések, csavarhúzók, stb.) nem szabad használni a jég eltávolítására, mert ezek megsérthetik a párologtató egységet;

4. információt, hogy a készülék folyadékokat tartalmaz, valamint olyan részekből és anyagokból áll, amelyek újrafelhasználhatók és/vagy újrahasznosíthatók;

5. közlést arra nézve, hogy a fogyasztó hogyan használhatja a gyártó visszavételi ajánlatát.

A kérelmező nyilatkozik arról, hogy a termék megfelel e követelményeknek. A kérelmező ellátja az alkalmazást vizsgáló illetékes hatóságot a használati utasítás egy másolatával.

7. A zajkibocsátás korlátozása

A készülék által kibocsátott légzaj hangteljesítményben számolva nem haladhatja meg a 42 dB(A) értéket (l pW-ra vonatkoztatva).

A készülék zajszintjére vonatkozó információknak világosan láthatóknak kell lenni a fogyasztó számára. Ezeket az információkat a hűtőgép energia-felhasználási címkéjén is feltüntetik.

A zajszintet és a zajszintre vonatkozó információkat a 86/594/EGK tanácsi irányelvnek [4] megfelelően jelzik, az EN 28960 szabvány szerint.

Ez a követelmény a 94/2/EK irányelv IV. mellékletében a 9-es kategóriába tartozóként feltüntetett "háztartási élelmiszerfagyasztó-ládára" nem alkalmazható.

A kérelmező nyilatkozik arról, hogy a termék megfelel e követelményeknek.

8. Vevőtájékoztatás

Az alábbi szöveget a fogyasztók számára világosan látható módon (ha lehetséges, a címke mellett) jelzik:

- Ez a termék megfelel az Európai Unió ökocímke-odaítélési követelményeinek, mert energatakarékos, óvja az ózonréteget, és csak minimálisan járul hozzá a globális felmelegedéshez.

[1] HL L 45., 1994.2.17, 1. o.

[2] HL L 355., 1998.12.30., 1. o.

[3] HL L 196., 1967.8.16, 1. o.

[4] HL L 344., 1986.12.6, 24. o.

--------------------------------------------------